SKRIFTLIG FORESPØRGSEL E-0097/01

af Rosa Miguélez Ramos (PSE) til Kommissionen

(29. januar 2001)

Om: BSE og kød- og benmel

Ved udgangen af år 2000 blev der deponeret 300 dyrekroppe på en åben affaldsplads i Mesía kommune (Galicien). Denne var hverken blevet tætnet eller forberedt til at modtage den slags affald, og samme sted var der allerede tidligere deponeret over 50 tons kød- og benmel, som EU havde forbudt, og som stammede fra dyr af blodtype A.

Transporten af dyrekroppene samt de sække, der indeholdt dyre- og benmelet, fandt sted bag de lokale beboeres ryg og i motorkøretøjer, der ikke var konstrueret til formålet. Beboerne er yderst foruroligede, da de ikke ved, hvilke konsekvenser dette vil have for deres sundhed og for dem, der havde været i kontakt med affaldet.

Kan Kommissionen derfor besvare følgende spørgsmål: Kan den på baggrund af de oplysninger, den ligger inde med, angive, hvilke risici menneskers sundhed udsættes for i forbindelse med transport af kød- og benmel, der stammer fra dyr af blodtype A, og risikomateriale, og navnlig de personer, der foretog den pågældende transport?

Kan Kommissionen, da der er tvivl om oprindelsen og herkomsten af dette kød- og benmel, angive, i hvilke af EU's medlemsstater der blev importeret kød- og benmel fra Det Forenede Kongerige, på et tidspunkt, hvor dette mel allerede var forbudt men alligevel fortsat blev fabrikeret?

Har Kommissionen fastsat bestemmelser vedrørende transport af kød- og benmel til bortskaffelse og de betingelser, som de motorkøretøjer, der anvendes hertil, skal opfylde, og har den overvejet beskyttelsesforanstaltninger for de dertil engagerede personer og bortskaffelsesmetoder?

Mener Kommissionen, at eksistensen af en åben affaldsplads for tonsvis af kød- og benmel uden forudgående bearbejdning indebærer en fare for sundheden blandt beboerne i Mesía? Hvilke foranstaltninger er efter Kommissionens opfattelse nødvendige for at begrænse den pågældende risiko mest muligt?

Svar afgivet på Kommissionens vegne af David Byrne

(27. marts 2001)

Den 26. og 27. oktober vedtog Den Videnskabelige Styringskomité foreløbige noter om sikker håndtering, transport og oplagring af potentiel bovin spongiform encephalopati (BSE) i kød- og benmel, der kan være smittet med en BSE-agens eller andre patogener. Disse noter, der angiver de væsentligste krav til minimering af den risiko, der er forbundet med oplagring af dette materiale, er tilgængelige på Internettet på følgende adresse:

http://europa.eu.int/comm/food/fs/sc/ssc.

De nærmere bestemmelser om direkte eksport af kød- og benmel fra Det Forenede Kongerige til alle medlemsstater og tredjelande er bredt tilgængelige og er blevet meddelt offentligheden. Kommissionen vil sende disse direkte til det ærede medlem.

Følgende fællesskabslovgivning gælder p.t. vedrørende fremstilling, transport og bortskaffelse af kød- og benmel:

- Rådets direktiv 90/667/EØF af 27. november 1990(1) om sundhedsmæssige bestemmelser for bortskaffelse, forarbejdning og afsætning af animalsk affald

- Rådets beslutning 97/735/EF af 21. oktober 1997(2) om visse beskyttelsesforanstaltninger med hensyn til handel med bestemte typer af animalsk affald fra pattedyr

- Rådets beslutning 1999/534/EF af 19. juli 1999(3) om foranstaltninger for forarbejdning af visse former for animalsk affald med henblik på beskyttelse mod overførbare spongiforme encephalopatier

- Kommissionens beslutning 2000/418/EF af 29. juni 2000(4) om regulering af anvendelsen af materiale, der udgør en risiko med hensyn til overførbare spongiforme encephalopatier.

I forslaget til Europa-Parlamentets og Rådets forordning om sundhedsbestemmelser for animalske biprodukter, der ikke er bestemt til konsum(5), fastsættes nærmere betingelser for fremstilling, oplagring og bortskaffelse af kød- og benmel. Dette forslag implementerer den seneste videnskabelige udtalelse på dette område. I overensstemmelse med dette forslag til forordning skal kød- og benmel, der i henhold til en strategi til forebyggelse af en sygdom ikke er egnet til konsum, bortskaffes som affald og således overholde bestemmelserne i affaldslovgivningen, og navnlig Rådets direktiv 75/442/EØF af 15. juli 1975 om affald(6) og Rådets direktiv 91/689/EØF af 12. december 1991 om farligt affald(7), og den bør klassificeres i overensstemmelse med listen over farligt affald i Rådets beslutning 94/904/EF af 22. december 1994 om udarbejdelse af en liste over farligt affald i henhold til artikel 1, stk. 4 i Rådets direktiv 91/689/EØF om farligt affald(8) under kategorien affald, hvis indsamling og bortskaffelse er underkastet særlige krav med hensyn til smitteforebyggelse. Dette kød- og benmel ville være klassificeret som farligt affald, medmindre det er forbehandlet ifølge processen til inaktivering af smitsomme agenser, som er fastsat i Rådets beslutning 1999/534/EF af 19. juli 1999 om foranstaltninger for forarbejdning af visse former for animalsk affald med henblik på beskyttelse mod overførbare spongiforme encephalopatier og om ændring af Kommissionens beslutning 97/735/EF(10). Når kød- og benmelet således er blevet forbehandlet, kan det anses for at være ikke-farligt affald inden for miljølovgivningens betydning.

Europa-Parlamentets og Rådets direktiv 2000/54/EF af 18. september 2000(9) fastsætter minimumsbestemmelser for beskyttelse af arbejdstagerne mod risici for deres sundhed og sikkerhed, herunder forebyggelse af sådanne risici, der er forårsaget af eller med sandsynlighed kan forårsages af eksponering for biologiske agenser, herunder ikke-konventionelle agenser, der er forbundet med overførbare spongiforme encephalopatier.

(1) EFT L 363 af 27.12.1990. Direktiv, som sidst blev ændret ved tiltrædelsesakten i forbindelse med Østrigs, Finlands og Sverige tiltræden.

(2) EFT L 294 af 28.10.1997. Beslutning, som sidst blev ændret ved beslutning 1999/534/EF.

(3) EFT L 204 af 4.8.1999.

(4) EFT L 158 af 30.6.2000. Beslutning, som sidst blev ændret ved Kommissionens beslutning 2001/2/EF (EFT L 1 af 4.1.2001).

(5) KOM(2000) 574 endelig udg.

(6) EFT L 194 af 25.7.1975.

(7) EFT L 377 af 31.12.1991.

(8) EFT L 356 af 31.12.1994.

(9) EFT L 262 af 17.10.2000.

(10) EFT L 204 af 4.8.1999.